Torolv Kandahl

Torolv Kandahl (1899–1982) var en norsk pressemann og politiker (H). Han var stortingsrepresentant fra Buskerud 1950–53 og sjefredaktør i Aftenposten 1961–1970.

 Liv og virke 
Han tok examen artium 1918 og juridisk embedseksamen 1926. Kandahl var journalist i Tønsberg Blad 1918–1919, journalist i Morgenbladet 1919–1922, stenograf på Stortinget 1922–1927, redaksjonssekretær i Aftenpostens politiske avdeling 1928–1941. Han ble avsatt fra sin stilling i 1941 og kom til Storbritannia der han arbeidet i den norske regjeringens informasjonskontor. I 1942 til 1945 var han sjef for regjeringens informasjonskontor i New York. Etter krigen var han redaktør i Drammens Tidende og Buskerud Blad 1945–1961 og dereetter sjefredaktør i Aftenposten 1961–1970.

Kandahl var opptatt av at Aftenposten skulle være en «anstendig avis», og som formann i Norsk Redaktørforening 1950–1956 var han arkitekt for Redaktørplakaten. Ellers var han formann i Oslo Journalistklubb 1937–1941 og 1945–1946, formann i Norsk Presseforbund inntil 1941, formann i Den Konservative Presses Forening 1961–1968 og president i Nordmanns-Forbundet 1963–1975.

Ved siden av sitt journalistiske virke var Kandahl politisk aktiv for Høyre. Han var medlem av Aker kommunestyre 1934–1940, herav perioden 1939–1940 som varaordfører, og innvalgt på Stortinget fra Buskerud 1950–1953 (1. vararepresentant fra Buskerud etter stortingsvalget 1957). Som stortingsrepresentant var han medlem av Stortingets kommunalkomité 1950–1952 og medlem av Stortingets samferdselskomité 1952–1953. Han var formann i Drammen Høyre 1956–1961, viseformann i Buskerud Høyre 1958–1961, medlem av Høyres sentralstyre 1961–1970 og styremedlem i Høyres Pressebyrå i 1970. 

 Utmerkelser 
Kandahl ble tildelt Norsk Presseforbunds hederstegn i gull i 1947 og kommandørkorset av St. Olavs Orden i 1975. Han var æresdoktor ved Luther College i Iowa fra 1966.

 Referanser 

 Eksterne lenker 



Kategori:Stortingsrepresentanter fra Høyre
Kategori:Stortingsrepresentanter for Buskerud
Kategori:Stortingsrepresentanter 1950–1953
Kategori:Lokalpolitikere i Aker
Kategori:Høyre-politikere i Akershus
Kategori:Lokalpolitikere i Drammen
Kategori:Høyre-politikere i Buskerud
Kategori:Redaktører for Aftenposten
Kategori:Journalister i Aftenposten
Kategori:Journalister i Morgenbladet
Kategori:Journalister i norske lokalaviser
Kategori:Norske journalister under andre verdenskrig
Kategori:Norske foreningspersoner
Kategori:Kommandører av St. Olavs Orden
Kategori:Personer fra Lyngdal kommune